UV-rugby-bakleiery: ‘Aanklagte teen studente ongrondwetlik’Tydens die wedstryd op Shimla-park op 22 Februarie 2016. Foto: Twitter via @UFS_SRC Maroela Media het vroeër berig talle studente het ŉ brief van die UV ontvang waarin daar geskryf word dat die student “skuldig bevind is” aan sekere aanklagte, soos aanranding met die doel om ernstig te beseer, openbare geweld en die beskadiging van die UV se goeie beeld. Die aanklagte hou verband met ŉ voorval in Februarie vanjaar toe betogers tydens ŉ rugbywedstryd op die kampus op die veld gehardloop het en ŉ vuisgeveg glo uitgebreek het. Die studente is versoek om Vrydagmiddag by ŉ hotel in Bloemfontein hul dissiplinêre verhoor by te woon. Morné Mostert, nasionale projekkoördineerder van AfriForum-Jeug, het Woensdag aan Maroela Media gesê dit is verregaande dat die bewoording in die briewe aan die studente daarop dui dat die student reeds skuldig bevind is en bloot die geleentheid gegee word om sy onskuld voor ŉ dissiplinêre komitee te bewys. “Hoe kan die universiteit sommer net besluit dat die studente skuldig is nog voor hulle ŉ kans gekry het om hulself te verdedig? Dit is verregaande.” Mostert het ook gesê dat daar in die UV se reëls oor studentedissipline aangedui word dat studente ten minste vyf werkdae kennis moet ontvang voordat hy of sy voor ŉ dissiplinêre komitee moet verskyn. “Hierdie studente het gister [Dinsdag] gehoor dat hulle Vrydag moet verskyn. Hulle word nie genoegsame geleentheid gegun om hulself vir die verhoor voor te berei en bewyse in te samel om hul onskuld te bewys nie. Die universiteit gee dus nie aan hierdie studente ŉ billike verhoor nie en dit is nie net teen die UV se eie beleid nie, maar ook ongrondwetlik,” het hy gesê. Intussen het Gys Macdonald, ŉ pa van een van die studente wat voor ŉ dissiplinêre komitee geroep is in verband met die voorval, aan Maroela Media gesê hy is woedend oor die universiteit se optrede en het reeds regsadvies in die verband ingewin. “Ek het kort nadat my kind my oor die brief gebel het self telefonies met die universiteit se prokureur gepraat,” het Macdonald gesê. “Hy beweer hulle het beeldmateriaal waarop daar gesien kan word hoe my seun iemand aanrand. Intussen was my seun daardie aand by sy koshuis [wat nie op die kampus is nie] besig om te studeer. Hy kan dit bewys ook.” Macdonald het verduidelik dat sy seun, ŉ BSc Landbou-student, vroeër die betrokke dag op kampus was, maar net na 18:00 weer by die kampus se hek uit is deur sy studentekaart te skandeer. “Die universiteit se toegangbeheerstelsel behoort dus te kan wys dat hy reeds van die kampus af was toe die voorval by Shimlapark plaasgevind het. Ek het dit vir die prokureur probeer verduidelik, maar hy het volgehou dat my seun reeds ‘100% positief’ as een van die skuldiges geïdentifiseer is. Ek het vandag ŉ prokureur gesien en ek sal hierdie saak beslis nie hier laat nie. Ek is woedend.” Volgens Macdonald het een van sy seun se koshuismaats ook ŉ soortgelyke brief ontvang. Dié student was ten tyde van die voorval in Pretoria. Maroela Media het die UV Dinsdag en Woensdag om kommentaar genader, onder meer om uit te vind hoe die aangeklaagde studente geïdentifiseer is en hoeveel studente gedaag is om voor ŉ dissiplinêre komitee te verskyn. Lacea Loader, woordvoerder van die universiteit, het gesê dat ŉ verklaring oor die saak uitgereik sal word. Teen Woensdagaand was daar nog nie ŉ verklaring beskikbaar nie.